Úlohy pre žiakov III**. ročníka** UO Opatrovateľská starostlivosť

Téma:

**Dezinfekcia**

1. Definujte pojem dezinfekcia

2. Vysvetlite aký je rozdiel medzi dezinfekciou a sterilizáciou

3. Aké poznáme spôsoby chemickej dezinfekcie

4. Vymenujte aspoň päť dezinfekčných prostriedkov

5. Zdôvodnite význam dodržiavania zásad, ktorými sa riadime pri starostlivosti o pomôcky

**Úloha:**

 **Pripraviť pomôcky, popísať pracovný postup a vykonať mechanickú očistu a dezinfekciu pomôcok, ktoré používame v domácnosti napr. kľučky, povrch stola, vodovodné batérie, dvere, podlahy, postele, nočné stolíky a pod., nezabudnúť na BOZP.**

*Pomôcky a náradie*

* ochranný pracovný odev a obuv,
* ochranná rúška,
* jednorazové gumené rukavice,
* plášť,
* ochranné okuliare,
* čiapka,
* vedro, voda, handrička, dezinfekčný prostriedok

***Popíšte pracovný postup pri mechanickom čistení a dezinfekcii nočného stolíka***

 Pri mechanickom čistení nočného stolíka dôkladne umyjeme vrchnú časť stolíka a jeho výsuvnú časť, pokračujeme zásuvkou. Vysunieme zásuvku (šuflík) a dôkladne poumývame zo všetkých strán, umyjeme odkladaciu plochu pod zásuvkou a pokračujeme dvierkami skrinky stolíka aj vnútrom zo všetkých strán. Nakoniec umyjeme bočné strany stolíka od hora smerom dolu. Pri každom úkone je dôležité dôkladne vypláchnuť handričku. Ak sme stolík mechanicky očistili začneme ho dezinfikovať. Na dezinfekciu použijeme Chloramín alebo Sanytol. Ak použijeme chloramín, tak handričku namočíme do pripraveného roztoku a poriadne vyžmýkame, vlhkou handričkou vyutierame stolík, tak ako pri mechanickom čistení. Ak dezinfikujeme Sanytolom, tak povrch stolíka nastriekame a necháme vyschnuť.

***BOZP pri dezinfekcii:***

* používať predpísané osobné ochranné prostriedky (pracovnú odev, pracovnú obuv, okuliare, rukavice,...)
* dbať na správnu prípravu dezinfekčného roztoku podľa návodu ,
* zabezpečiť vetranie,
* dodržiavať bezpečnosť pri práci
* chrániť svoje zdravie aj zdravie druhých
* vedieť poskytnúť prvú pomoc (zavolať 112)

**Dezinfekcia** je proces ničenia pôvodcov infekcie buď pôsobením chemických látok (chemická dezinfekcia) alebo fyzikálnymi metódami (fyzikálna dezinfekcia).

**Sterilizácia** je proces, pri ktorom sa ničia všetky mikroorganizmy vrátane veľmi odolných foriem (spóry). Je to teda účinnejšia metóda než dezinfekcia.

**Spôsoby chemickej dezinfekcie**

1. **ponorenie** – niektoré predmety môžeme do dezinfekčného roztoku ponoriť
2. **umývanie** – predmet umyjeme handričkou navlhčenou v dezinfekčnom roztoku, ktorý necháme na predmete dostatočne dlho pôsobiť
3. **postrek** – vykonáva školený pracovník

**Dezinfekčné prostriedky**

Vyrábajú sa vo forme práškovej alebo tekutej. Pred použitím sa riedia na roztoky rôznej koncentrácie. Sú uložené v miestnosti na to určenej. Najčastejšie používané dezinfekčné prostriedky:

**Chloramín** – biely prášok sladkastého zápachu, riedi sa vodou, používa sa na dezinfekciu rúk, riadu, bielizne, močových fliaš, podložných mís. Rozok pripravujeme vždy čerstvý.

**Ajatin** – bezfarebný roztok, je penivý, nezapácha, používa sa na povrchovú dezinfekciu náterov, bielizne a ošetrovateľských pomôcok.

**Septonex** – biely prášok bez zápachu, používa sa na dezinfekciu umývadiel, vaničiek, hračiek.

**Jodonal** – červenohnedá kvapalina, rozpustná vo vode, používa sa na dezinfekciu teplomerov, bielizne, gumových predmetov, riadu a pod.

**Tinktúry** – používajú sa na dezinfekciu pokožky pred liečebnými alebo diagnostickými výkonmi. Najčastejšie sa používajú tinktúry Decidin, Septonex a Ajatin.

**Zásady pri dodržiavaní dezinfekcie**

* musia byť schválené Ministerstvom zdravotníctva SR,
* majú mať vysokú účinnosť,
* nesmú zapáchať a dráždiť dýchacie cesty,
* majú sa dať ľahko používať a riediť,
* nesmú byť jedovaté a poškodzovať tkanivá (kožu rúk),
* nesmú poškodzovať povrch dezinfikovaného materiálu,
* mali by byť cenovo prístupné,
* na riedenie sa používa studená voda,
* na obale dezinfekčného prostriedku musí byť uvedené presné označenie (názov, stručná charakteristika., chemické zloženie, zrozumiteľný návod na použitie, odporúčaná koncentrácia, spôsob riedenia a expozičný čas).

**Dôležité!**

Vašou úlohou je prečítať si, prepísať si do zošita, naučiť sa tému.

**Úlohu prosíme odovzdať mailom do 12.4.2020. Ak Vám to technické dôvody neumožňujú, vypracovanú úlohu si odložte. Po začatí vyučovania zadanú úlohu dokladovať zošitom a odovzdať svojmu majstrovi OV.**